FSMART บวก 3.31% ลุ้นปี 60 “ตู้บุญเติม” พุ่งทะลัก 1.2 แสนตู้
FSMART บวก 3.31% ลุ้นปี 60 "ตู้บุญเติม" พุ่งทะลัก 1.2 แสนตู้ ล่าสุด ณ เวลา 11.32 น. ราคาอยู่ที่ 18.70 บาท บวก 0.60 บาท หรือ 3.31% สูงสุดที่ 18.80 บาท ต่ำสุดที่ 18.30 บาท มูลค่าซื้อขายที่ 87.30 ล้านบาท
30 ม.ค. 2560

ผู้สื่อข่าวรายงานว่า ราคาหุ้นบริษัท ฟอร์ท สมาร์ท เซอร์วิส จำกัด (มหาชน) หรือ FSMART ณ เวลา 11.32 น. ราคาอยู่ที่ 18.70 บาท บวก 0.60 บาท หรือ 3.31% สูงสุดที่ 18.80 บาท ต่ำสุดที่ 18.30 บาท มูลค่าซื้อขายที่ 87.30 ล้านบาท 

บริษัท ฟอร์ท สมาร์ท เซอร์วิส จำกัด (มหาชน) หรือ FSMART เปิดเผยว่า แผนดำเนินเงินปี 60 วางเป้าหมายติดตั้งตู้เติมเงินบุญเติมไว้ที่จำนวน 120,000 ตู้ทั่วประเทศ เพิ่มจากปีที่ผ่านมาที่ปัจจุบันติดตั้งได้แล้วกว่า 90,000 ตู้ และตั้งเป้าหมายยอดเติมเงิน 30,000 ล้านบาท โดยวางกลยุทธ์ในการบริหารยอดเติมเฉลี่ยต่อตู้ทั้งการคัดเลือกทำเลในจุดคุณภาพ ตลอดจนการจัดโปรโมชั่นเพื่อดึงดูดลูกค้าให้ใช้บริการอย่างตี่อเนื่องและเติบโตต่อไปได้ในระยะยาว
นายสมชัย สูงสว่าง กรรมการผู้จัดการ FSMART กล่าวว่า บริษัทตั้งเป้ารายได้ปีนี้จะเติบโตราว 20% จากปีก่อน เป็นไปตามแผนการขยายตู้เติมเงินบุญเติมที่วางงบลงทุนไว้ราว 700-800 ล้านบาท โดยวางกลยุทธ์ในการบริหารยอดเติมเงินเฉลี่ยต่อตู้ทั้งการคัดเลือกทำเลในจุดคุณภาพ ตลอดจนการจัดโปรโมชั่นเพื่อดึงดูดลูกค้าให้เข้ามาใช้บริการอย่างต่อเนื่อง
ขณะที่แผนในระยะยาว บริษัทตั้งเป้าภายใน 3 ปี (60-62) จะมีตู้เติมเงิน 1.7 แสนตู้ และมียอดเติมเงินถึง 4 หมื่นล้านบาท โดยมองอุตสาหกรรมยังมีแนวโน้มการเติบโตที่ดีอยู่ จากพฤติกรรมของผู้บริโภคมีการเปลี่ยนแปลงมากขึ้น ซึ่งจะเน้นความสะดวก สบาย และรวดเร็วเป็นหลัก
“บริษัทยังคงรูปแบบโมเดลธุรกิจหารายได้ 5 ช่องทาง หรือ Digital Retail Channel ตามแผนเดิม ทั้งในเรื่องของการขยายจำนวนตู้เติมเงินให้ได้ 120,000 ตู้ด้วยโมเดลธุรกิจแฟรนไชน์ที่จะส่งผลต่อยอดเติมเงินตามเป้าหมายที่ 30,000 ล้านบาท รวมถึงในส่วนการหารายได้อื่นๆ โดยโมเดลดังกล่าวเป็นแผนระยะยาวที่ดำเนินการมาตลอดและสร้างการเติบโตทุกๆด้าน แต่ในปีนี้สัดส่วนยอดเติมเงินอาจมีการปรับเปลี่ยนหากบริษัทมียอดเติมเงินและรายได้จากช่องทางอื่นเพิ่มเข้ามาอย่างชัดเจน”นายสมชัย กล่าว
นายสมชัย กล่าวถึงการแข่งขันในอุตสาหกรรมตู้เติมเงินหลังจากมีกระแสข่าวว่า บริษัท ทรู คอร์ปอเรชั่น จำกัด (มหาชน) หรือ TRUE จะรุกธุรกิจนี้ว่า บริษัทยอมรับว่ากังวลพอสมควรจากการมีคู่แข่งมากขึ้น แต่เบื้องต้นเชื่อว่าจะไม่ส่งผลกระทบมากนัก เพราะ FSMART เป็นพันธมิตรกับ TRUE มาโดยตลอด และกลยุทธ์ของ TRUE อาจขยายไปยังพื้นที่ที่ไม่ตรงกับตู้บุญเติม
อย่างไรก็ตาม กรณีที่มีความกังวลพื้นที่ตั้งตู้บุญเติมหน้าสาขาร้านเซเว่น อีเลฟเว่นในเครือซีพีเช่นเดียวกับ TRUE นั้น ปัจจุบันมีตู้บุญเติมหน้าร้านเซเว่นฯ เพียง 8,000 ตู้ จากตู้รวมมากกว่า 90,000 ตู้ ซึ่งถือสัดส่วนค่อนข้างน้อย จึงไม่น่าจะส่งผลกระทบอย่างมีนัยสำคัญ ประกอบกับบริษัทยังคงมองหาช่องทางการขยายการตั้งตู้บุญเติมในสถานที่อื่นๆ มากขึ้น เช่น สถานีบริการน้ำมัน หรือห้างสรรพสินค้า ซุปเปอร์สโตร์ เป็นต้น โดยยังมั่นใจจะยังครองมาร์เก็ตแชร์ไว้ที่อันดับ 1 ต่อไปได้
 